गैरी का जाना भारत के लिए झटका होगा : अकरम  
पाक के पूर्व कप्तान वसीम अकरम ने कहा कि हाल के वर्षों में भारतीय टीम की सफलता में गैरी कर्स्टन की सूझबूझ भरी कोचिंग का अहम योगदान रहा है।
पाकिस्तान के पूर्व कप्तान वसीम अकरम ने कहा कि हाल के वर्षों में भारतीय क्रिकेट टीम की सफलता में गैरी कर्स्टन की सूझबूझ भरी कोचिंग का अहम योगदान रहा है और विश्व कप के बाद उनका यह पद छोड़ना टीम के लिए बड़ा झटका होगा।  अकरम ने कर्स्टन को विश्व के सर्वश्रेष्ठ कोचों में से एक बताते हुए कहा कि भारत के साथ पिछले तीन वर्ष का उनका जुड़ाव टीम के लिए शानदार परिणाम लेकर आया।  अकरम ने कहा, गैरी टीम इंडिया के लिए शानदार परिणाम लेकर लाए हैं। मैंने अंतरराष्ट्रीय क्रिकेट में जो सर्वश्रेष्ठ कोच देखे हैं, वह उनमें से एक हैं। वह काफी शांत व्यक्तित्व वाले हैं और अपना काम बिना किसी हो-हल्ले के करते हैं।  इस पूर्व गेंदबाज ने कहा, वह (गैरी) पर्दे के पीछे से अपनी अच्छी भूमिका निभाते हैं। वह हमेशा व्यवस्थित क्रिकेटर रहे हैं और हमने उनकी कोचिंग में भी वही नजरिया देखा।  उन्होंने कहा, बतौर खिलाड़ी और बतौर व्यक्ति उनकी काबिलियतों ने टीम इंडिया पर गहरा असर छोड़ा, जिससे उन्होंने (खिलाड़ियों ने) शानदार प्रदर्शन किया। एमएस धोनी और उनके खिलाड़ी ड्रेसिंग रूम में उनकी कमी महसूस करेंगे।  अकरम ने कहा, प्रबंधन को भी उनकी जगह किसी और को चुनने में काफी मुश्किल होगी। लेकिन मुझे लगता है कि भारत को कर्स्टन के बजाय विश्व कप पर ध्यान केंद्रित करना चाहिए।